text: El Govern confirma contactes entre Sánchez i Torra | Diari La República Checa
  El Govern confirma contactes entre Sánchez i Torra
  Budó ha confirmat el contacte entre governs
  La portaveu del Govern, Meritxell Budó, ha confirmat que la Generalitat i la Moncloa han començat ja els primers contactes per tancar una reunió entre els dos presidents, Quim Torra i Pedro Sánchez. La consellera ha explicat que els gabinets dels dos presidents van contactar ahir i aquest matí, a l'espera d'una trucada entre Torra i Sánchez per concretar la data de la trobada.
  Budó manté, a més, que les condicions de les negociacions les tancarà la taula de partits i entitats independentistes que va reclamar el mateix Torra dissabte des del faristol del Parlament. La consellera espera que la reunió es faci "com més aviat millor", tot i que encara no hi ha cap data damunt la taula.
  La portaveu del Govern ha dit que la trucada que ha d'arribar "en les pròximes hores" ha de servir perquè Torra feliciti Sánchez per la investidura, i per posar damunt la taula la negociació entre els dos executius, després d'una "primera trobada" entre els presidents. La "voluntat" del Govern és que les negociacions comencin quan així ho acordin Torra i Sánchez.
  Abans però, Torra vol convocar una reunió "immediata" de partits i entitats independentistes per consensuar els continguts, condicions i garanties que el Govern ha de traslladar a la negociació amb la Moncloa. El president té la "voluntat" que tots els actors independentistes formin part de l'acord per afrontar amb "més força" el diàleg amb l'Estat.